Kadúc, Miroslav, poslanec NR SR (2014-02-05):
Pán Miškov, ďakujem za vystúpenie, som rád, že aspoň niekto vystúpil, aj keď kriticky, ale ja si vám to pokúsim všetko vysvetliť, myslím, že sme sa trošičku nepochopili. Som rád, že ste povedali, že ten zákon sa netýka iba odmeňovania, ale aj výberu zamestnancov, čo je veľmi dôležité. Preto začnem možno, možno odzadu, súhlasím, že ten minister je ten, čo ide s kožou na trh, ale máme tu štátne orgány, kde ľudia nemajú ani potuchy o tom, že ktoré ministerstvo zodpovedá za konkrétny štátny podnik, čiže to výberové konanie je určite namieste, a aby nezodpovedala komisia. A ľudia, ešte raz, nebude, pre ľudí nie je zrozumiteľná priama súvislosť medzi štátnym orgánom a ministerstvom. Inými slovami, ak štátny orgán pochybí, minister toho človeka odvolá, toto je kľudne možné, my tu máme nejakú kultúru, ktorú niektorí proste nechcú zmeniť. Ja chápem, to riziko tu je, pripúšťam, ale je to aj tým, ako sme si my zvykli, a čo hovorím tretíkrát, ľudia niektoré štátne podniky nevedia identifikovať, kam patrí, preto priama zodpovednosť ministra mediálna alebo politická, tam nie je. Ešte raz, pripúšťam to, že tam, pre ľudí znalých problematiky tam je, ale na Slovensku sa mi javí, že ľudia to nevnímajú takto. A povedali ste, že to uznesenie vlády sa dodržuje. My máme informácie, že sa nedodržuje v takej miere, ako, ako by sa malo, ale čo podstatné, uznesenie vlády sa môže zmeniť. Viete ako? Uznesením vlády. Bez diskusie s opozíciou. Preto je tu tento návrh zákona, aby sme o tom diskutovali, aby sme ho zakotvili tak, aby to bolo naozaj pevné, lebo je to dôležité, a možno o to viac by mali poslanci SMER-u povedať, áno, veď je to dobré, dodržuje sa to, nemáme, nemáme dôvod povedať nie. Čo mi je ľúto, povedali ste, že, že nie je to z vašej strany žiadna ješitnosť a mali sme prísť za vami. No ja som po prvé nevedel s Igorom Hraškom, že vy ste ten zákon, vy ste to uznesenie robili. A po druhé takisto, ako my sme mohli prísť za vami, ste mohli prísť vy za nami. Nemusíme sa teraz tu dohadovať v rámci opozície, že je to zlé. Kľudne sme sa mohli o tom porozprávať, ja som, ja proste som človek kompromisov, nemám s tým problém povedať, OK, pán Juraj Miškov to navrhol. Vždy som to povedal, keď som vedel, kto to robil, a teraz to hovorím. Je to uznesenie vlády, ktoré navrhol Juraj Miškov. V poriadku, my sa môžeme o tom baviť, som naozaj otvorený. Ale je to dôležité uznesenie a dôležité je, aby sa dodržiavalo. K tým kolektívnym zmluvám. Vy ste okrem iného povedali, citujem: „Uznesením našej vlády nie je možné vyplácať zlaté padáky“. Na jednej strane priznávate, že aj toto sa malo zabrániť, a na druhej strane hovoríte, že my to neriešime, riešia to kolektívne zmluvy. Ja o tom viem, že to riešia aj kolektívne zmluvy. Ale môžem vám povedať, ja som sa nad tým zamýšľal a dospel som k tomu názoru, že riešiť teraz v tomto zákone kolektívne zmluvy, rovnako tak majetkovú účasť vo výške 50 % je tak komplikované, a v tomto prípade pre toto plénum vládnej strany zbytočné, že radšej si počkáme na druhé čítanie a tam to pokojne a milerád zmením. Čiže toto bol ten hlavný dôvod a to je asi tak všetko. Dúfam, že som to aspoň trošku objasnil. A ja som rád, že, že pôjdete, za tú pomocnú ruku, ja veľmi rád prijmem alebo my veľmi radi prijmeme. Spravme to tak, aby tu neboli zlaté padáky, aby sme mali v štátnych úradoch ľudí, ktorí tam skutočne patria, ktorí sú kvalifikovaní, odborní, potom možnože sa môžeme zasa posunúť o malý krôčik dopredu. Ďakujem.